TU ผนึกกลุ่ม “ไทยเบฟ” ตั้งบ.ร่วมทุน ลุยผลิตอาหาร-เครื่องดื่มสุขภาพ
TU ผนึกกลุ่มไทยเบฟ ตั้งบ.ร่วมทุน "ฟู้ด แอนด์ เบฟเวอเรจ ยูไนเต็ด" ผลิตและจำหน่ายอาหาร-เครื่องดื่มสุขภาพ
TU ผนึกกลุ่มไทยเบฟ ตั้งบ.ร่วมทุน "ฟู้ด แอนด์ เบฟเวอเรจ ยูไนเต็ด" ผลิตและจำหน่ายอาหาร-เครื่องดื่มสุขภาพ
6 ต.ค. 2563

บริษัท ไทยยูเนี่ยน กรุ๊ป จำกัด (มหาชน) หรือ TU ระบุว่า คณะกรรมการบริหาร (Executive Committee) ซึ่งได้รับมอบหมายจากคณะกรรมการของบริษัท ได้อนุมัติให้บริษัท ไทยยูเนี่ยน อินกรีเดียนท์ จำกัด ซึ่งเป็นบริษัทย่อยที่บริษัทถือหุ้นร้อยละ 100 ลงทุนในการจัดตั้งบริษัท ฟู้ด แอนด์ เบฟเวอเรจ ยูไนเต็ด จำกัด เพื่อร่วมลงทุนและร่วมมือในการพัฒนาสินค้า ผลิตและจัดจำหน่ายผลิตภัณฑ์อาหาร และเครื่องดื่มบำรุงสุขภาพ ภายใต้แบรนด์หรือเครื่องหมายการค้าของบริษัทฟู้ด แอนด์ เบฟเวอเรจ ยูไนเต็ด จำกัด
ทั้งนี้ บริษัท ฟู้ด แอนด์ เบฟเวอเรจ ยูไนเต็ด จำกัด เป็นบริษัทจัดตั้งขึ้นใหม่ภายใต้กฎหมายไทย โดยมีทุนจดทะเบียน 10,000,000 บาท โดยแบ่งออกเป็นหุ้นสามัญ จำนวน 1,000,000 หุ้น มูลค่าหุ้นที่ตราไว้หุ้นละ 10 บาท
โดยมีวัตถุประสงค์เพื่อการร่วมลงทุนกับบริษัท เบฟเทค จำกัด ซึ่งเป็นบริษัทในเครือของบริษัท ไทยเบฟเวอเรจ จำกัด (มหาชน) โดยบริษัท เบฟเทค จำกัด ถือหุ้น 509,999 หุ้น หรือร้อยละ 50.9999 ของจำนวนหุ้นทั้งหมด, บริษัท ไทยยูเนี่ยน อินกรีเดียนท์ จำกัด ถือหุ้น 490,000 หุ้น หรือร้อยละ 49 ของจำนวนหุ้นทั้งหมด และบริษัท ไทยดริ้งค์ จำกัด ถือหุ้น 1 หุ้น หรือร้อยละ 0.0001 ของจำนวนหุ้นทั้งหมด